Atturi Ewlenin: Idris Elba, Richard Madden, Charlotte Le Bon, Josè Garcia, Kelly Reilly Direttur: James Watkins. Ħin: 90 min. Distributur: Studiocanal Ltd Films Maħruġ minn KRS Releasing Ċert. 15 B'bidu tassew eċitanti, mimli tensjoni palpabbli u b'andament li jżommlok kurżità kbira, Bastille Day jagħti ħjiel li se jkun thriller eżileranti iżda, għalkemm jibqa' wieħed sodisfaċenti ħafna, jaqleb fit-territorju tax-xogħlijiet ta' Luc Besson, b'azzjoni furjuża u kultant eċċessiva. L-idea oriġinali ta' wieħed li jisraq mill-bwiet, aġent tas-CIA li jxomm xi ħaġa tinten u jaħdem għal rasu, u mara li mġiegħla tagħmel att terroristiku kontra qalbha, hi waħda konvinċenti, l-aktar meta dawn it-tliet protagonisti jkollhom jintegraw flimkien. Imma meta l-aġent tas-CIA jaġixxi bħal Liam Neeson f'Taken u kważi waħdu jispara, joqtol u jfajjar daqqiet bil-ponn ma' gżuż ta' palladini, il-livell ta' din il-produzzjoni jitbaxxa xi ftit. Michael Mason (Madden) f'Pariġi għandu ħabta kif jisraq bil-ħeffa mill-bwiet jew portafolji tan-nies, l-aktar meta jdawrilhom l-attenzjoni fuq tfajla sabiħa li tinża' għarwiena qalb il-folla. Meta jimmarka lil Zoe Naville (Le Bon) inkwetata u aljenata tant li tafda l-bagalja, hu jisraqielha. Minn hawn 'il quddiem l-affarijiet se jeħżienu tant li l-liġi tkun qed tfittixhom. Michael jinqabad minn Sean Briar (Elba), aġent implakabbli tas-CIA li malajr jobsor li hu biss ħolqa innoċenti fl-esekuzzjoni ta' pjan faxi. Dawn it-tnejn, wara ħafna avventuri, jerġgħu jingħaqdu lejlet il-festa nazzjonali Franċiża, Bastille Day, u jkunu l-mira ta' gang li jrid iġib kaos terribbli fuq din il-belt. F'periklu imminenti jkun hemm ukoll Zoe, li qed ifittxuha. Kollox ma' kollox, Bastille Day jeħodna fuq rikba eċitanti u furjuża madwar belt tant popolari. Idris Elba tixraqlu sewwa l-parti ta' aġent li mingħajr ħsieb jidħol b'ruħu u ġismu f'azzjoni qawwija u hawn ikun qed jimita f'għemilu, u l-aktar f'persuntu, lil Dwayne Johnson (The Rock).